ଅର୍ଗସ ବ୍ୟୁରୋଃ ଦେଶରେ ବଢ଼ିଛି ମହିଳା ଜମାକାରୀଙ୍କ ସଂଖ୍ୟା। ୨୦୧୫-୧୬ ତୁଳନାରେ ୨୦୧୯-୨୦ରେ ମହିଳାମାନେ ନିଜ ନାଁ ରେ ଖୋଲିଛନ୍ତି ଅଧିକ ବ୍ୟାଙ୍କ୍ ଆକାଉଣ୍ଟ। ନିକଟରେ ୫ମ ନ୍ୟାସନାଲ ଫ୍ୟାମିଲି ହେଲ୍ଥ ସର୍ଭେ ୨୦୧୯-୨୦ର ରିପୋର୍ଟ ପ୍ରକାଶ ପାଇଛି। ପ୍ରଥମ ପର୍ଯ୍ୟାୟରେ ମୋଟ ୨୨ ଟି ରାଜ୍ୟ ଏବଂ କେନ୍ଦ୍ରଶାସିତ ଅଂଚଳରେ ହୋଇଥିବା ସର୍ଭେରୁ ଦେଶରେ ବଢ଼ିଛି ମହିଳା ବ୍ୟାଙ୍କ୍ ଜମାକରୀ ତଥା ଖାତାଧାରୀଙ୍କ ସଂଖ୍ୟା ଜଣାପଡ଼ିଛି। ସର୍ବେକ୍ଷଣରୁ ବିହାରରେ ମହିଳା ଜମାକାରୀଙ୍କ ସଂଖ୍ୟା ସବୁଠୁ ଅଧିକ ଥିବାର ଜଣାପଡ଼ିଛି। ଏଠାରେ ୨୦୧୫-୧୬ରେ ମହିଳା ବ୍ୟାଙ୍କ ଜମାକାରୀଙ୍କ ସଂଖ୍ୟା ୨୬.୪ ପ୍ରତିଶତ ଥିବାବେଳେ ୨୦୧୯-୨୦ରେ ୭୬.୭ ପ୍ରତିଶତ ହୋଇଛି। ବିହାର ତଳକୁ ମଣିପୁର ରହିଛି। ସବାତଳେ ଲାକ୍ଷାଦ୍ୱୀପ ରହିଥିବା ବେଳେ ମୋଟାମୋଟି ଭାବରେ ସମସ୍ତ ରାଜ୍ୟ ଏବଂ କେନ୍ଦ୍ରଶାସିତ ଅଂଚଳରେ ମହିଳା ଜମାକାରୀଙ୍କ ସଂଖ୍ୟା ପୂର୍ବ ତୁଳନାରେ ବଢ଼ିବାର ଜଣାପଡ଼ିଛି।
୨୦୨୦ ଜାନୁଆରୀରେ ଭାରତୀୟ ରିଜର୍ଭ ବ୍ୟାଙ୍କ୍ ତରଫରୁ ଜାରି କରା ଯାଇଥିବା ଫାଇନାନ୍ସିଆଲ ଇନ୍କ୍ଲୁଜନ୍ ରିପୋର୍ଟରେ ଲିଙ୍ଗଗତ ସମାନତା ଏବଂ ମହିଳାଙ୍କ ଆର୍ଥିକ ସଶକ୍ତିକରଣ ପାଇଁ ସେମାନଙ୍କର ଆର୍ଥିକ ସ୍ଥିତିରେ ସୁଧାର ଆସିବା ନିହାତି ଆବଶ୍ୟକ ବୋଲି କୁହାଯାଇଥିଲା।
୨୦୧୪ରେ କେନ୍ଦ୍ରର ମୋଦି ସରକାର ଆସିବା ପରେ ଆରମ୍ଭ କରିଥିବା ପ୍ରଧାନମନ୍ତ୍ରୀ ଜନ ଧନ ଯୋଜନା ଯୋଗୁଁ ଏହି ସୁଫଳ ମିଳିଥିବା ଜଣାପଡ଼ିଛି । ୪ ଡିସେମ୍ବର ୨୦୨୦ ସୁଦ୍ଧା ମିଳିଥିବା ତଥ୍ୟରୁ ଜଣାପଡ଼ିଛି ଏହି ଯୋଜନାରେ ଦେଶରେ ୪୧ କୋଟି ୩୮ ଲକ୍ଷ ବ୍ୟାଙ୍କ୍ ଜମାକାରୀ ସୃଷ୍ଟି ହୋଇଥିବା ବେଳେ କେବଳ ୨୨କୋଟି ୮୯ ଲକ୍ଷ ବା ୫୫ ପ୍ରତିଶତ ମହିଳା ଜମାକାରୀ ଅଛନ୍ତି। ଏହା ଦ୍ୱାରା ମହିଳାମାନଙ୍କ ମଧ୍ୟରେ ଆତ୍ମନିର୍ଭରଶିଳତା ବଢ଼ିବା ସହିତ ସେମାନଙ୍କୁ ଆର୍ଥିକ କ୍ଷେତ୍ରରେ ସ୍ୱାଧୀନତା ମଳିଛି ଯାହା ପରୋକ୍ଷରେ ପରିବାରର ସ୍ୱାସ୍ଥ୍ୟରକ୍ଷା କ୍ଷେତ୍ରରେ ମଧ୍ୟ ସହାୟକ ହୋଇପାରିଛି।
ଜାତୀୟ ପରିବାର ସ୍ୱାସ୍ଥ୍ୟ ସର୍ବେକ୍ଷଣ-୫ ରେ ଜନସଂଖ୍ୟା, ସ୍ୱାସ୍ଥ୍ୟ, ପୁଷ୍ଟି ବିଷୟରେ ତଥ୍ୟ ଯୋଗାଡ଼ କରା ଯାଉଥିବା ବେଳେ ମହିଳାମାନଙ୍କ ରୋଜଗାରକୁ ମଧ୍ୟ ଏଥିରେ ଏକ ସୂଚକ ବା ଇଣ୍ଡିକେଟର୍ ଭାବରେ ଗ୍ରହଣ କରାଯାଇଥିଲା । କାରଣ ମହିଳାଙ୍କ ରୋଜଗାର, ଆତ୍ମନିର୍ଭରଶିଳତା ତଥା ସଶକ୍ତିକରଣ ମଧ୍ୟ ଗୋଟିଏ ପରିବାରର ସ୍ୱାସ୍ଥ୍ୟ ପରିଚାଳନାରେ ଏକ ପ୍ରମୁଖ ଭୂମିକା ଗ୍ରହଣ କରିଥାଏ । ତେବେ ଏଥିରେ ଓଡ଼ିଶାର ତଥ୍ୟ ନଥିବାରୁ ଦ୍ୱିତୀୟ ପର୍ଯ୍ୟାୟ ସର୍ବେକ୍ଷଣରେ ଏହା ସାମ୍ନାକୁ ଆସିବ ବୋଲି ଅନୁମାନ କରାଯାଉଛି।
